Վալյոն Բերիշա

Վալյոն Բերիշա (ալբ․՝ Valon Berisha, փետրվարի 7, 1993(1993-02-07), Մալմյո), կոսովացի պրոֆեսիոնալ ֆուտբոլիստ։ Ներկայումս հանդես է գալիս Լացիոյի և Կոսովոյի ազգային հավաքականի կազմում։ Նախկինում հանդես է եկել Նորվեգիայի հավաքականում։ Խաղում է կիսապաշտպանի դիրքում։


== Ակումբային կարիերա ==


=== Վիկինգ ===
Բերիշան Էգերսունի ակադեմիայի սան է։ 2009 թվականի մարտին նա միացավ Վիկինգին։ Իր պրոֆեսիոնալ դեբյուտը նշեց 2010 թվականի մարտի 21-ին՝ փոխարինման մտնելով Բրանի դեմ խաղում։ Թիմի մեկնարկային կազմում առաջին հանդիպումը անցկացրեց ապրիլի 11-ին՝ Օլեսունի դեմ խաղում։ Իր առաջին գոլը պրոֆեսիոնալ կարիերայում խփեց հոկտեմբերի 31-ին՝ Լիլեստրյոմի դեմ խաղում։ Իր առաջին մրցաշրջանում Բերիշան անցկացրեց 12 հանդիպում՝ դառնալով 1 գոլի և 1 գոլային փոխանցման հեղինակ։
2011 թվականին Բերիշան դարձավ Վիկինգի հիմնական կազմի խաղացող, և ակումբի գլխավոր մարզիչ Օգե Հարեյդեն գովաց նրան՝ ասելով, որ նորվեգացին լավագույն ֆուտբոլիստներից է, ում նա մարզել է։ Մայիսի 16-ին նա գոլ խփեց Օդ Շիենի դեմ խաղում՝ փրկելով իր թիմին պարտությունից։ Մայիսին Բերիշան ճանաչվեց լավագույն երիտասարդ նորվեգացի ֆուտբոլիստ։ Հուլիսի 3-ին նա գրավեց մրցակցի դարպասը Լիլեստրյոմի դեմ խաղում, սակայն Վիկինգը պարտվեց 2-1 հաշվով։ Ակումբի կազմում Բերիշան անցկացրեց 60 հանդիպում՝ դառնալով 4 գոլի և 6 գոլային փոխանցման հեղինակ։


=== Ռեդ Բուլ Զալցբուրգ ===
2012 թվականի հուլիսի 26-ին Բերիշան տեղափոխվեց Ռեդ Բուլ Զալցբուրգ։ Իր դեբյուտը Ռեդ Բուլի կազմում նշեց Ադմիրա Վակերի դեմ խաղում՝ այս խաղում 2 գոլային փոխանցում տալով Նիլսենին։ Ավստրիայի առաջնությունում առաջին գոլը խփեց օգոստոսի 25-ին՝ Վիներ Նոյշտադտի դեմ խաղում։ Սեպտեմբերի 1-ին Բերիշան գոլի և գոլային փոխանցման հեղինակ դարձավ Վակեր Ինսբրուկի դեմ խաղում։ Սեպտեմբերի 22-ին նա խփեց Աուստրիա Վիեննայի դեմ հանդիպման միակ գնդակը՝ 1-0 հաշվով հաղթանակ պարգևելով Զալցբուրգին։ 2013 թվականի մայիսի 12-ին կոսովացին գոլի և գոլային փոխանցման հեղինակ դարձավ Վիներ Նոյշտադտի դեմ խաղում։ Իր առաջին մրցաշրջանում Ռեդ Բուլ Զալցբուրգի կազմում Բերիշան անցկացրեց 30 հանդիպում առաջնությունում՝ դառնալով 6 գոլի և 13 գոլային փոխանցման հեղինակ։
Իր առաջին հանդիպումը եվրոպական առաջնություններում Բերիշան անցկացրեց 2013 թվականի հուլիսի 31-ին՝ փոխարինելով Սադիո Մանեին Չեմպիոնների Լիգայի որակավորման 3-րդ փուլի Ֆեներբահչեի դեմ խաղում։ Հոկտեմբերի 30-ին կոսովացին դուբլ ձևակերպեց Ավստրիայի գավաթի Կապֆենբերգի դեմ խաղում՝ այս խաղում տալով նաև 2 գոլային փոխանցում և օգնելով իր թիմին հաղթել 7-1 հաշվով։ Դեկտեմբերի 15-ին Բերիշան գոլի և գոլային փոխանցման հեղինակ դարձավ Աուստրիա Վիեննայի դեմ խաղում։ 2014 թվականի մայիսի 18-ին նա գոլային փոխանցում տվեց Ավստրիայի գավաթի եզրափակչի Սանկտ Պյոլտենի դեմ խաղում՝ օգնելով Ռեդ Բուլին հաղթել 4-2 հաշվով և նվաճել գավաթը։ 2013-14 մրցաշրջանում Բերիշան անցկացրեց 47 հանդիպում բոլոր մրցաշարերում՝ դառնալով 8 գոլի և 12 գոլային փոխանցման հեղինակ։

2015 թվականի ապրիլի 28-ին Բերիշան գոլի և գոլային փոխանցման հեղինակ դարձավ Վիներ Նոյշտադտի դեմ խաղում։ Հուլիսի 18-ին նա 2 գոլային փոխանցում տվեց Ավստրիայի գավաթի Դոյչլանդսբերգերի դեմ խաղում։ Հոկտեմբերի 17-ին կոսովացին գոլի և գոլային փոխանցման հեղինակ դարձավ Ադմիրա Վակերի դեմ խաղում, իսկ հանդիպումն ավարտվեց 8-0 հաշվով։ 2016 թվականի փետրվարի 7-ին Բերիշան կրկին գոլի և գոլային փոխանցման հեղինակ դարձավ Ադմիրա Վակերի դեմ խաղում՝ 2-1 հաշվով հաղթանակ պարգևելով իր թիմին։ Մայիսի 19-ին նա գոլային փոխանցում տվեց Ավստրիայի գավաթի եզրափակչի Ադմիրա Վակերի դեմ խաղում՝ օգնելով Ռեդ Բուլին հաղթել 5-0 հաշվով և նվաճել գավաթը։ 2015-16 մրցաշրջանում Բերիշան անցկացրեց 43 հանդիպում՝ դառնալով 6 գոլի և 13 գոլային փոխանցման հեղինակ։
2017 թվականի մարտի 5-ին Բերիշան տուգանային հարվածից խփեց Ռապիդ Վիեննայի դեմ հանդիպման միակ գնդակը՝ 1-0 հաշվով հաղթանակ պարգևելով Զալցբուրգին։ Մարտի 19-ին նա գոլի և գոլային փոխանցման հեղինակ դարձավ Աուստրիայի դեմ խաղում։ 2016-17 մրցաշրջանում նա ընդգրկվեց Ավստրիայի առաջնության խորհրդանշական հավաքականում։ Հուլիսի 11-ին կոսովացին գոլ խփեց Չեմպիոնների Լիգայի որակավորման 2-րդ փուլի Հիբերնիանսի դեմ խաղում, ապա հեռացվեց խաղադաշտից հանդիպման 87-րդ րոպեին։ Հուլիսի 15-ին Բերիշան առաջին անգամ թիմի ավագի թևկապով խաղադաշտ դուրս եկավ Ավստրիայի գավաթի Դոյչլանդսբերգերի դեմ խաղում՝ այս խաղում դառնալով 2 գոլի ու գոլային փոխանցման հեղինակ և օգնելով իր թիմին հաղթել 7-0 հաշվով։ Նոյեմբերի 19-ին կոսովացին գոլի և գոլային փոխանցման հեղինակ դարձավ Շտուրմ Գրացի դեմ խաղում։ 2018 թվականի փետրվարի 3-ին Բերիշան 2 գոլային փոխանցում տվեց Ադմիրա Վակերի դեմ խաղում՝ 2-1 հաշվով հաղթանակ պարգևելով Ռեդ Բուլին։
2018 թվականի մարտի 4-ին Բերիշան խփեց Ռապիդ Վիեննայի դեմ հանդիպման միակ գնդակը՝ 1-0 հաշվով հաղթանակ պարգևելով Ռեդ Բուլ Զալցբուրգին։ Մարտի 8-ին նա դուբլ ձևակերպեց Եվրոպայի Լիգայի 1/8 եզրափակչի Բորուսիա Դորտմունդի դեմ խաղում՝ օգնելով իր թիմին հաղթել 2-1 հաշվով և անցնել մրցաշարի հաջորդ փուլ։ Մայիսի 9-ին Բերիշան թիմի ավագի թևկապով խաղադաշտ դուրս եկավ Ավստրիայի գավաթի եզրափակչի Շտուրմ Գրացի դեմ խաղում, սակայն Զալցբուրգը պարտվեց 1-0 հաշվով։ 2017-18 մրցաշրջանում նա Ռեդ Բուլի հետ 4-րդ տարին անընդմեջ հաղթեց Ավստրիայի առաջնությունը` ընդգրկվելով մրցաշարի խորհրդանշական հավաքականում։ Բացի այդ, ավստրիական ակումբը հասավ Եվրոպայի Լիգայի կիսաեզրափակիչ, որտեղ սակայն 2 խաղերի արդյունքում պարտվեց Օլիմպիկ Մարսելին։ Ռեդ Բուլի կազմում Բերիշան անցկացրեց 233 հանդիպում՝ դառնալով 45 գոլի և 65 գոլային փոխանցման հեղինակ։


=== Լացիո ===
2018 թվականի հուլիսի 3-ին Բերիշան 5 տարվա պայմանագիր կնքեց Լացիոյի հետ։ Ակումբը նրա համար վճարեց 7․5 միլիոն եվրո։ Իր դեբյուտը Լացիոյի կազմում նշեց հոկտեմբերի 4-ին՝ փոխարինելով Սերգեյ Միլինկովիչ-Սավիչին Եվրոպայի Լիգայի խմբային փուլի Այնտրախտ Ֆրանկֆուրտի դեմ խաղում։ Առաջին հանդիպումը Սերիա A-ում անցկացրեց հոկտեմբերի 7-ին՝ փոխարինելով Չիրո Իմոբիլեին Ֆիորենտինայի դեմ խաղում։ Թիմի մեկնարկային կազմում Իտալիայի առաջնությունում Բերիշան առաջին անգամ խաղադաշտ դուրս եկավ միայն 2019 թվականի փետրվարի 7-ին՝ Էմպոլիի դեմ խաղում։ Դեկտեմբերի 22-ին նա մնաց պահեստայինների նստարանին Իտալիայի սուպերգավաթի Յուվենտուսի դեմ խաղում, որտեղ Լացիոն հաղթեց 3-1 հաշվով։


== Միջազգային կարիերա ==
Բերիշան ներկայացրել է Նորվեգիան բոլոր տարիքային երիտասարդական հավաքականներում։ 2013 թվականին նա մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 2 հանդիպում, իսկ Նորվեգիան հասավ մրցաշարի կիսաեզրափակիչ, որտեղ 3-0 հաշվով պարտվեց Իսպանիային։ Նորվեգիայի ազգային հավաքականում իր դեբյուտը Բերիշան նշեց 2012 թվականի հունվարի 15-ին՝ Դանիայի առաջնության հավաքականի դեմ խաղում։ 3 օր անց նա հավաքականի մեկնարկային կազմում խաղադաշտ դուրս եկավ Թաիլանդի դեմ ընկերական խաղում։ 2012 թվականի նոյեմբերի 14-ին Բերիշան գոլային փոխանցում տվեց Հունգարիայի դեմ խաղում՝ օգնելով իր թիմին հաղթել 2-0 հաշվով։
2012 թվականի դեկտեմբերին ՖԻՖԱ-ն թույլ տվեց Կոսովոյի հավաքականին իր անդամների դեմ ընկերական խաղեր անցկացնել։ 2014 թվականի մարտին՝ հավաքականի առաջին խաղից առաջ Կոսովոն Բերիշային հրավիրեց ազգային հավաքական, սակայն նա վերջնական որոշում չկայացրեց թե որ երկրի կազմում խաղա։ 2016 թվականին, երբ Կոսովոն դարձավ ՖԻՖԱ-ի անդամ, Բերիշան ընդունեց հավաքականի հրավերը։ Իր դեբյուտը Կոսովոյի ազգային հավաքականում նշեց 2016 թվականի սեպտեմբերի 5-ին՝ Ֆինլանդիայի դեմ ընկերական խաղում։ Այս խաղում նա գոլի հեղինակ դարձավ 11-մետրանոց նշանակետից, իսկ հանդիպումն ավարտվեց 1-1 հաշվով։
2019 թվականի սեպտեմբերի 10-ին Բերիշան դուբլ ձևակերպեց Անգլիայի դեմ խաղում, սակայն Կոսովոն պարտվեց 5-3 հաշվով։


== Կարիերայի վիճակագրություն ==


=== Ակումբային վիճակագրություն ===
2020 թվականի հունվարի 12-ի դրությամբ


=== Միջազգային վիճակագրություն ===
2020 թվականի հունվարի 12-ի դրությամբ


=== Միջազգային գոլեր ===


== Նվաճումներ ==


=== Ակումբային ===
Ռեդ Բուլ Զալցբուրգ

Ավստրիայի առաջնություն. 2013–14, 2014–15, 2015–16, 2016–17, 2017–18
Ավստրիայի գավաթ. 2013–14, 2014–15, 2015–16, 2016–17Լացիո

Իտալիայի գավաթ. 2018–19
Իտալիայի սուպերգավաթ. 2019


=== Անհատական ===
Կոսովոյի տարվա լավագույն ֆուտբոլիստ. 2016, 2017
Ավստրիայի առաջնության խորհրդանշական հավաքական. 2016–17, 2017–18


== Ծանոթագրություններ ==


== Արտաքին հղումներ ==
Բերիշայի պաշտոնական Ինստագրամի էջը
Բերիշան transfermarkt-ում
Բերիշան soccerbase.com-ում
Բերիշան WhoScored.com կայքում
Բերիշան Լացիոյի պաշտոնական կայքում
Բերիշան Սերիա A-ի պաշտոնական կայքում Archived 2018-11-11 at the Wayback Machine.
Բերիշան ՈՒԵՖԱ-ի պաշտոնական կայքում
Բերիշան Նորվեգիայի ֆուտբոլի ասոցիացիայի կայքում